Virksomhederne på Skagen Havn får bedre vilkår fra 2009. Der skal være mere plads både til lands og til vands.

Større vanddybde i havnebassinet og bedre udvidelsesvilkår for de virksomheder, der allerede er på land. Det er nogle af de tiltag, der skal gennemføres på Skagen Havn. Det skriver P4 Nordjylland. Derudover er det netop blevet besluttet at bruge yderligere 20 millioner oveni de planlagte 125 millioner. De ekstra millioner skal bruges til en splinterny havnekaj på 75 meter. De nye tiltag skal blandt andet være med til at beholde de nuværende virksomheder samt tiltrække nye. - Man kan ikke tiltrække og beholde virksomheder, hvis de ikke har udviklingsmuligheder, siger havnens formand, Hans Rex Christensen til P4 Nordjylland.